ከአቶ በድሉ በኋላ የመጡ በርካታ ምሁራን በተለያዩ መንገዶች ስለ ቤተ ክርስቲያኒቱ መለወጥ ሲያነሡ እንደ ተናዳፊ እባብ ጭንቅላታቸውን እየተመቱ ሐሳባቸው ከንቱ ቀርቷል፡፡ እዚህ ላይ ለውጥ የማይገባቸው፣ ስለለውጥ የሚያስቡቱን አስቀድመው መቀጥቀጥና ማስቀጥቀጥ መደበኛ ሥራቸው የኾኑ በቤቱ አጠራር የጨለማው ቡድን አባላት በመባል የሚታወቁ ፀረ ለውጥ፣ ፀረ ዕድገትና የኪራይ ሰብሳቢነት አባዜ የተፀናወታቸው ምሁራን ነን ባዮች በቤተ ክህነቱ ነግሠው ቆይተዋል፡፡ አሁንም የንግሥና ዘመናቸውን ለማራዘም ከተራ ድብትርና አውጥተው እዚህ ያደረሷቸውን አባት ብፁዕ ወቅዱስ አቡነ ጳውሎስ ቀዳማዊ ፓትርያርክ ርእሰ ሊቃነ ጳጳሳት ዘኢትዮጵያ ሊቀ ጳጳስ ዘአክሱም ወእጨጌ ዘመንበረ ተክለ ሃይማኖት የዓለም አብያተ ክርስቲያናት ኘሬዝዳንትና የዓለም ሃይማኖቶች ም/ቤት ለሰላም የክብር ኘሬዝዳንትን በመካድ መልካም ሥራና ርኅራኄአቸውን ደግነትና ሥራ ወዳድነታቸውን እንኳን ለመመስከር ሲቸገሩ እንመለከታቸዋለን፡፡
